
Kommunedirektørens innstilling
1.       Bystyret tar redegjørelsen om gjennomførte ENØK-tiltak i kommunalt eide utleieboliger til orientering.
2.       Bystyret ber kommunedirektøren videreføre arbeidet med energieffektivisering av kommunale boliger innenfor allerede vedtatte økonomiske rammer på prosjektet og når tiltakene vurderes som økonomisk, miljømessig og teknisk hensiktsmessige.


SAKSUTREDNING
Bakgrunn for saken
Bakgrunnen for denne saken er opprinnelig bestilling i handlingsprogrammet for 2023, samt verbalvedtak ved fastsettelse av HP 2026;
I vedtatt handlingsprogram for 2023, ble det fattet følgende verbalvedtak 1.19;
Energisparing - kommunale boliger 1.19 
Det settes av ENØK-midler til oppgradering av kommunale boliger for å utnytte den gode kompetansen i eiendomsavdelingen, som både leietakerne av kommunale boliger bør få glede av i tillegg til strømsparing for samfunnet. Kommunen vil søke om støttemidler hos Enova til energitiltak i kommunale boliger.
I vedtatt handlingsprogram for 2026, verbalvedtak 09, er det vedtatt følgende;
 09. ENØK i sosiale boliger
Det legges fram en sak i forbindelse med budsjettframlegget for 2027 som viser hvilken effekt potten ENØK i sosiale boliger har hatt.
Saksfremstilling
Porsgrunn kommune eier og forvalter en betydelig boligmasse, totalt 360 boliger herav 143 boliger i borettslag, som benyttes til kommunale utleie formål til vanskeligstilte på boligmarkedet. Med vanskeligstilte på boligmarkedet menes personer som ikke kan ivareta sine interesser på boligmarkedet, og derfor trenger bistand til å skaffe eller beholde en egnet bolig.
Som en del av kommunens klima- og energiarbeid arbeides det løpende med å identifisere og gjennomføre tiltak som kan redusere energiforbruket, begrense driftskostnadene og bidra til en mer bærekraftig forvaltning av bygningsmassen.
Det er i perioden 2023-2026 bevilget 4,0 mnok (1+1+1+1) til gjennomføring av enøk tiltak i kommunale boliger.
ENØK er en samlebetegnelse for tiltak som gir mer effektiv energibruk eller reduserer behovet for kjøpt energi, uten at byggets nødvendige funksjon svekkes. I en kommunal bolig portefølje bør tiltak ses i sammenheng med teknisk tilstand, planlagt vedlikehold, energibruk, leietakernes kostnader og forventet levetid;
·        Bygningsmessige tiltak, som etterisolering, tetting og utskifting av vinduer og dører.
·        Tekniske tiltak, som varmepumper, behovs styring, energi effektiv belysning og energioppfølging.
·        Lokal energiproduksjon, blant annet solcelleanlegg der forbruksmønster og nettløsning gjør dette hensiktsmessig.
 
Etter vurdering av aktuelle tiltak ble solcelleanlegg på eide flermannsboliger med felles strømmåler prioritert, fordi lokal strømproduksjon kunne gi en direkte økonomisk effekt også for leietakerne i bygget.
Det ble vurdert at eiendommene Leirkup utleieboliger og Rolandvegen bofellesskap bygningsmessig var gode bygg å starte med, her var det egnede takflater for solceller og med felles strømmåler. Eiendommene har til sammen 18 boliger.
Det ble gjennomført offentlig anskaffelser for solcelle anlegg ved Leirkup og Rolandvegen. Kommunen har parallelt arbeidet med å skaffe ekstern finansiering til aktuelle energitiltak, blant annet søknader om tilskudd fra Husbanken. Eksterne tilskudd har vært avgjørende for å redusere kommunens egen finansieringsandel og forbedre prosjektenes samlede økonomi.
Leirkup
Solcelleanlegget på Leirkup ble ferdigstilt og satt i drift i desember 2024. Prosjektet hadde en kontraktsverdi på 966.897 kroner inklusive merverdiavgift og fikk bevilget 676 000 kroner i tilskudd fra Husbanken. Etter fradrag for tilskuddet utgjør kommunens beregnede finansieringsandel 290.500 kroner.
Anlegget har en estimert årsproduksjon på om lag 90 000 kWh.
 
 
Rolandvegen
Solcelleanlegget i Rolandvegen ble ferdigstilt i juni 2025. Prosjektet hadde en kontraktsverdi på 864 000 kroner inklusive merverdiavgift.
Kommunen fikk bevilget 422 000 kroner i tilskudd fra Husbanken, etter fradrag for tilskuddet utgjør kommunens beregnede finansieringsandel 441 000 kroner.
Anlegget har en estimert årsproduksjon på om lag 67 000 kWh.
Prosjektøkonomi
Prosjektenes på Leirkup og Rolandvegen har en samlet kontraktsverdi på 1.861.715 kroner inklusive merverdiavgift. Kommunen har fått innvilget tilskudd fra Husbanken på til sammen 1.098.340. Kommunens beregnede finansieringsandel etter tilskudd utgjør dermed omlag 763 000 kroner.
De gjennomførte solcelle prosjektene representerer en målrettet satsing på energieffektivisering og lokal produksjon av fornybar energi i kommunale utleieboliger. Tiltakene bidrar til redusert behov for kjøpt elektrisitet i de periodene hvor produksjonen kan utnyttes direkte i boligene.
Solcelleanleggene har en samlet estimert energiproduksjon på om lag 157 000 kWh per år. Den økonomiske verdien av produksjonen vil avhenge av hvor stor del av strømmen som brukes direkte i boligene, energiprisen i produksjonsperiodene, nettleie, avgifter og eventuell godtgjørelse for elektrisitet som leveres tilbake til strømnettet.
Tiltakene forventes å bidra til reduserte energikostnader gjennom anleggenes levetid. Den faktiske økonomiske gevinsten vil avhenge av produsert energimengde, egen forbruksandel, utviklingen i energipriser, drifts- og vedlikeholdskostnader og hvordan produsert energi avregnes.
De gjennomførte tiltakene bidrar til bærekraftig forvaltning av kommunens verdier og kan redusere energikostnadene over tid.  For tiltakene i Rolandvegen og Leirkup vil dette også komme leietakerne direkte til gode ved at samlet energikostnad som videre fordeles til leietakerne via akonto energi ordningen blir redusert.
Det er vurdert ytterligere 1 boligkompleks med 7 boliger for installering av solceller, dette er nå ute på konkurranse og vil bli ferdigstilt senest våren 2027.
Porsgrunn kommune leier inn mange boliger fra Porsgrunn Boligstiftelse. Det er ikke kjent om stiftelsen har planer om å gjennomføre tiltak som vil medføre reduserte kostnader for beboerne.
Kobling til kommunale mål og planer
Tiltakene bidrar til økt lokal produksjon av fornybar energi og reduserer behovet for kjøpt elektrisitet når produksjonen sammenfaller med energiforbruket i boligene. Prosjektene bidrar også til kommunens arbeid med energieffektiv og bærekraftig forvaltning av egen bygningsmasse.
Solcelleanleggene har en samlet estimert årsproduksjon på om lag 157 000 kWh. Hvor stor klimagass reduksjon denne produksjonen representerer, avhenger av hvilken utslipps faktor som benyttes for elektrisitet. Ulike beregningsmetoder kan gi betydelige forskjeller i resultatet, blant annet fordi det kan benyttes utslipps faktorer basert på norsk, nordisk eller europeisk kraftproduksjon.
Ved en samlet produksjon på 157 000 kWh vil hver 0,01 kg CO₂-ekvivalenter per kWh i valgt utslipps faktor tilsvare en beregnet reduksjon på 1,57 tonn CO₂-ekvivalenter per år. 
Disse 2 tiltakene medfører at kommunen også selger en del strøm ut på nettet, i 2025 eksporterte vi om lag 80.000 kwh fra disse 2 anleggene. Dette kan være med på å motvirke eventuelle strøm mangel i fremtiden og redusere behovet for oppgradering av strømnettet.
Tiltakene har tydelig sammenheng med kommunens overordnede mål for klima, energi, boligkvalitet og ressursbruk:
Plan eller styringsgrunnlag	Relevant mål eller strategi	Sakens bidrag
Klima- og energiplan, mål for bygg	Energibruk i kommunale bygg skal i 2030 være redusert med 20 prosent sammenliknet med 2016. Andel anlegg som utnytter solenergi er oppført som indikator.	Anleggene tilfører lokal solenergiproduksjon og gir erfaringstall for energioppfølging.
Kommuneplanens samfunnsdel 2025–2040	Satsingsområdet «En grønnere fremtid» omfatter mål om reduserte klimagassutslipp og strategi om å fremme fornybar energi, utslippsfri kraftproduksjon og energieffektivisering.	Prosjektene kombinerer lokal fornybar energi med mer effektiv ressursbruk.
Boligstrategi 2024–2036	Strategien «Heve bokvaliteten i eksisterende boliger» skal vektlegge sirkulære løsninger, klima- og energitiltak.	Tiltakene oppgraderer eksisterende kommunale utleieboliger og kan redusere energikostnader.
Handlingsprogram 2023	Det ble avsatt ENØK-midler til oppgradering av kommunale boliger.	Prosjektene følger opp avsatt formål og har utløst ekstern finansiering.

 Kommunedirektørens innstilling
Kommunedirektøren vurderer at de gjennomførte ENØK-tiltakene i kommunale utleieboliger representerer en kombinasjon av økonomisk, miljømessig og sosial nytte. Prosjektene har utløst betydelige tilskudd fra Husbanken, etablert lokal fornybar energiproduksjon og forventes å bidra til reduserte energikostnader over tid.
Den faktiske økonomiske og miljømessige effekten bør følges opp gjennom måling av produsert energi, egenforbruk, energikostnader og relevante klimaindikatorer. Dette vil gi et bedre beslutningsgrunnlag for framtidige investeringer.
Erfaringene fra Leirkup og Rolandvegen viser at energitiltak kan gi både økonomiske og miljømessige gevinster, samtidig som de kan bidra til lavere kostnader for beboerne. Kommunedirektøren anbefaler at saken tas til orientering, og at erfaringene inngår i grunnlaget for videre prioritering av ENØK-tiltak i den kommunale boligporteføljenc.
Gjennom installasjon av solcelleanlegg ved Leirkup og Rolandvegen har kommunen gjennomført tiltak som gir redusert energiforbruk og lavere energikostnader. Prosjektene bidrar både til økonomiske besparelser for leietakerne og til kommunens arbeid med bærekraftig og energieffektiv forvaltning av den kommunale boligmassen.
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	X	 
Konsekvens for miljøet på kort og lang sikt 	 	 	X	 
Økonomiske konsekvenser i et langt perspektiv	 	 	X	 
Konsekvens for folkehelsen, herunder vurdering av tilpasning til aldersvennlig samfunn	 	 	 	X

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.



image1.png




